ตามคาด! เส้นทางสู่ “ภาคเหนือ” จราจรคับคั่ง แนะเตรียมตัวก่อนเดินทาง  
บรรยากาศเส้นทางสู่ภาคเหนือ ช่วงส่งท้ายปีเก่า ต้อนรับปีใหม่ เป็นไปอย่างคึกคัก “นครสวรรค์-พิจิตร-พิษณุโลก” มีรถจำนวนมาก แต่สถานการณ์ยังคงมีสภาพคล่องเคลื่อนตัวได้ดี
เปิดเส้นทางสู่ภาคเหนือ “นครสวรรค์-พิจิตร-พิษณุโลก” การจราจรคับคั่ง! แต่ยังคงมีสภาพคล่อง
30 ธ.ค. 2565

นายรังสรรค์ สุขชัยรังสรรค์ ผู้อำนวยการแขวงทางหลวงพิจิตร เปิดเผยว่า ในช่วงเทศกาลส่งท้ายปีเก่าต้อนรับปีใหม่ ขณะนี้เริ่มมีประชาชน และนักท่องเที่ยวเดินทางขึ้นสู่ภาคเหนือเพื่อกลับภูมิลำเนาและท่องเที่ยวเป็นจำนวนมาก ซึ่งเส้นทางหลวงหมายเลข117 นครสวรรค์-พิจิตร-พิษณุโลก การจราจรเริ่มคับคั่งมีรถขับขึ้นสู่ภาคเหนือเป็นจำนวนมาก แต่สถานการณ์ยังคงมีสภาพคล่อง รถสามารถเคลื่อนตัวได้โดยไม่มีปัญหารถติดแต่อย่างใด ทั้งนี้สืบเนื่องจากแขวงทางหลวงพิจิตร ได้มีการเตรียมความพร้อมไว้ล่วงหน้าเพื่อรองรับสถานการณ์ปีใหม่ โดยได้มีการซ่อมแซมเส้นทางสายหลักและสายรอง รวมถึงไฟฟ้าแสงสว่าง ไฟจราจรติดตั้งป้ายกฎจราจรต่างๆ เพื่อให้ผู้ใช้ยานพาหนะได้ปฏิบัติตามหลักการขับขี่ที่ปลอดภัย ซึ่งได้ร่วมกับตำรวจทางหลวง-ตำรวจภูธร ในพื้นที่ดังกล่าว
สำหรับช่วงระหว่างวันที่ 29 ธ.ค.65-4 ม.ค.66 เป็นช่วงคุมเข้มในการป้องกันและลดอุบัติเหตุทางถนน “ชีวิตวิถีใหม่ ขับขี่อย่างปลอดภัย ไร้อุบัติเหตุ” ได้เน้นรณรงค์ควบคุมพฤติกรรมเสี่ยงต่อการเกิดอุบัติเหตุทางถนน อาทิ เมาแล้วขับ ขับรถเร็วเกินกว่ากฎหมายกำหนด ตัดหน้ากระชั้นชิด หลับใน และการไม่สวมหมวกนิรภัย เป็นต้น
นอกจากนี้ ยังได้ทำหนังสือถึงผู้ประกอบการรับเหมาก่อสร้าง-ผู้ประกอบการรถขนส่ง-รถบรรทุกอ้อย และรถบรรทุกขนาดใหญ่ทุกประเภทขอให้งดหรือหยุดวิ่งในช่วงระหว่างวันที่ 29 ธ.ค.65 – 4 ม.ค.66 นี้อีกด้วย เพื่ออำนวยความสะดวกให้กับยานพาหนะส่วนบุคคลที่ใช้เส้นทางในช่วงเทศกาลส่งท้ายปีเก่าต้อนรับปีใหม่ให้เกิดความปลอดภัยบนท้องถนนอีกด้วย รวมถึงได้เปิดจุดให้บริการพักรถ-พักคน ในช่วงระหว่างเดินทางขึ้นเหนือ-ล่องใต้ ในหลายจุดริมทางหลวงของพื้นที่จังหวัดพิจิตรอีกด้วย
ส่วนถนนสายเอเชียมุ่งหน้าสู่ภาคเหนือทางหลวงหมายเลข 117 จุดผ่านพิจิตรบรรยากาศการเดินทางกลับบ้านช่วงเทศกาลปีใหม่เป็นไปอย่างคึกคักเนื้อแน่นแต่การจราจรยังคงเคลื่อนตัวได้